સપનાઓના અર્થઘટનને ઉર્દુમાં "તાબીર" કહે છે. પણ હું તો માનું છું કે અમુક પ્રકારના વારંવાર સપનાઓનું કારણ શોધી શકાય, પણ એનાથી ભવિષ્યની આગાહી ના કરી શકાય. મને પોતાને વારંવાર ટ્રેન ચુકી જવાનું અને કાંકરીયાળા ઢોળાવ પરથી લપસી પડવાનું સપનું આવે છે. અનેક વાર મારા અવસાન પામેલા મોટાભાઇ-પિતા-માતા-સાથે હરતોફરતો હોઉં એવા સપનાં આવે છે. સ્વપ્ન એ 'આપણી નિદ્રા ચીરનિદ્રા નહિ હોવાનો ફરકતો વાવટો છે' એમ સમજીને રાજી થવું.